BG Официален вестник на Европейския съюз C 103/13

Публикация на заявление за регистрация съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2014/C 103/08)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1).

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

относно закрилата на географски указания и наименования за произход на земеделски продукти и храни (2)

„PESCABIVONA“

ЕО №: IT-PGI-0005-01139-31.07.2013 г.

ЗГУ ( X ) ЗНП ( )

1. Наименование

„Pescabivona“

2. Държава членка или трета държава

Италия

3. Описание на земеделския продукт или храна

3.1. Вид продукт

Клас 1.6. Плодове, зеленчуци и зърнени храни, пресни или преработени

3.2. Описание на продукта, за който се отнася наименованието от точка 1

С наименованието „Pescabivona“ се обозначават плодовете от следните четири екотипа праскова, произхождащи от района на производство и развили се в него:

Murtiddara или Primizia Bianca, Bianca, Agostina и Settembrina.

При пускането им за консумация плодовете със ЗГУ „Pescabivona“ трябва да отговарят на действащите пазарни стандарти за праскови и нектарини и да имат следните качествени характеристики:

— праскови с неотделяща се костилка, бяло твърдо месо, сферична форма, бяло-жълто-зелен основен цвят на кожицата и червеникаво оцветяване на повърхността (плодовете от екотипа Settembrina имат червена ивица по протежение на линията на разполовяване),

— ограничена площ на червеникавото оцветяване на повърхността, което трябва да обхваща не повече от 50 % от повърхността на плода,

— минималните стойности на съответните физико-химични параметри за всеки екотип са посочени в таблицата по-долу.

Екотип Разтворими твърди частици Съотношение разтворими твърди частици/титруема киселинност Консистенция на плодовото месо Murtiddara или Primizia Bianca > 10 > 1,20 > 3 Bianca > 10 > 1,20 > 3 Agostina > 10 > 1,20 > 3 Settembrina > 10 > 1,20 > 3,5

Съдържание на разтворими твърди частици, изразено в °Bx; съотношение разтворими твърди частици/титруема киселинност, изразено в °Bx/meq на 100 ml; консистенция на плодовото месо, измерена с пенетрометър от 8 mm и изразена в kg/0,5 cm2.

3.3. Суровини (само за преработени продукти)

—

3.4. Фураж (само за продукти от животински произход)

—

3.5. Специфични етапи на производството, които трябва да бъдат извършени в определения географски район

Всички производствени етапи — от производството до прибирането на реколтата — трябва да се извършват в определения географски район.

3.6. Специфични правила за рязане, настъргване, опаковане и др.

—

3.7. Специфични правила за етикетиране

Върху етикета трябва да бъдат отбелязани, в едно и също зрително поле, надписът „Indicazione geografica protetta“ („Защитено географско указание“), символът на Европейския съюз и логото, което идентифицира продукта, състоящо се от надписа „Pescabivona“, както е показано на фигурата по-долу.

Допустимо е използването на указания с позоваване на частни марки, при условие че са с по-малки размери от логото „Pescabivona“, нямат хвалебствено съдържание и не са такива, че да въведат в заблуда потребителя.

4. Кратко определение на географския район

Районът на производство на ЗГУ „Pescabivona“ обхваща части от община Bivona (AG) и от други съседни общини като Alessandria della Rocca (AG), S. Stefano Quisquina (AG), S. Biagio Platani (AG) и Palazzo Adriano (PA).

5. Връзка с географския район

5.1. Специфична характеристика на географския район

Географският район, намиращ се във вътрешността на остров Сицилия, се характеризира с хълмист и планински релеф, защитен е от масива Monti Sicani и е част от водосборния басейн на река Magazzolo. Климатът е мек през есента, зимата и пролетта, с минимални зимни температури, които осигуряват необходимата прохлада, и със сухо и много горещо лято. От гледна точка на почвата районът се характеризира с наличието на регосоли, кафяви почви и вертисоли. Почвите са средно дълбоки до дълбоки, порести, пропускливи и снабдени с органични вещества с леко алкална или неутрална реакция.

5.2. Специфични характеристики на продукта

Отличителни характеристики на „Pescabivona“ са ограничената площ на червеникавото оцветяване на повърхността, което трябва да обхваща не повече от 50 % от повърхността на плода, и голямата сладост на плодовото месо, която се придружава от значителна твърдост и високи нива на съотношението захари/киселини. Периодът на зреене варира в зависимост от четирите екотипа, като започва от първата половина на юни и продължава до края на октомври.

5.3. Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)

Искането за признаване на ЗГУ „Pescabivona“ се основава на репутацията на продукта, която потребителите свързват с характеристиките на оцветяването му, като ограничената площ на червеникавото оцветяване на повърхността, което трябва да обхваща не повече от 50 % от повърхността на плода, с особено приятния вкус, дължащ се на значителната сладост вследствие на високите нива на съотношението захари/киселини, и с плодовото му месо, притежаващо значителна твърдост. Разпределението на периодите на зреене в зависимост от четирите екотипа дава възможност за получаване на висококачествена продукция дори в тези периоди от годината, когато — главно по климатични причини — предлагането и качеството на прасковите намаляват.

Отглеждането на праскови във въпросния географски район датира от началото на 50-те години на ХХ в., когато в северната част на областта Bivona са засадени първите овощни градини с праскови, използвайки като посадъчен материал най-добрите местни сортове, получени от семена. Особено ценно се оказва едно от тези различни растения, което е наречено Agostina заради периода, през който зрее. С течение на времето, благодарение на специализацията на географския район в отглеждането на праскови, земеделските стопани са селекционирали останалите три екотипа — среднозреещите Murtiddara и Bianca и къснозреещия Settembrina.

В културен аспект също могат да бъдат намерени полезни сведения за разбиране на връзката на „Pescabivona“ с географския район. Репутацията на „Pescabivona“ е оказала влияние върху историята, традициите и икономиката на въпросния географски район. Доказателство за това са положителните отзиви на потребителите по повод на празника, който се провежда ежегодно в Bivona от 1984 г., публикациите в научната литература и в изданията, предназначени за широката общественост. В статията „Bivona c’è una pesca a polpa bianca che…“ [„В Вivona има една праскова с бяло месо, която…“] (публикувана в списанието „L’informatore Agrario“ [„Селскостопански наблюдател“] – Верона, XXXVIII (24), 1982 г.) „Pescabivona“ е посочена сред основните видове праскови с бяло месо, отглеждани в Сицилия, която благодарение на органолептичните си характеристики задоволява специфичен пазар в големите сицилиански градове. В статията, озаглавена „Vecchie“ varietà per una nuova peschicoltura in Sicilia“ [„Старите“ сортове в помощ на новото производство на праскови в Сицилия“] (публикувана в притурка към „Informatore Agrario“, бр. 27/2006 г.), при описанието на характеристиките на сицилианските праскови в сравнение с международните култивари се цитират специфичните екотипове на „Pescabivona“ и се подчертават усилията на земеделските стопани да изтъкнат качествата на местните сортове. Накрая, в статии, публикувани в туристически списания, се описва специализацията на този район на Сицилия в производството на праскови и се посочва значението на плода в целия район на Bivona — която е наречена „столицата на прасковите“ — откъдето води началото си наименованието и репутацията на „Pescabivona“ (Terre del vino, „Ha il sapore dell’autunno la pesca di Bivona“ [Земя на виното, „Прасковата на Bivona има вкус на есен“], стр. 80, брой 10, октомври 2007 г.; www.laRepubblica.it — „In gita a Bivona per fare un pieno di pesche doc“ [„На разходка до Bivona за праскови“] от 24.8.2012 г.; http://www.lafrecciaverde.it - „Agroalimentare: Pescabivona - una storia nata lungo il Magazolo“ [„Хранително-вкусов отрасъл: Pescabivona — история, родена по бреговете на Magazolo“] от 20.11.2010 г.).

Препратка към публикуваната спецификация

(член 5, параграф 7 от Регламент (ЕО) № 510/2006 (3))

а спецификацията на продукта може да бъде направена на следния уебсайт: http://www.politicheagricole.it/flex/cm/pages/ServeBLOB.php/L/IT/IDPagina/3335

или

чрез директно търсене от началната страница на сайта на Министерството на политиката в областта на земеделието, храните и горското стопанство (www.politicheagricole.it), като се избере рубриката „Qualità e sicurezza“ (горе вдясно на екрана), а след това — рубриката „Disciplinari di Produzione all’esame dell’UE“.

(1) OВ L 343, 14.12.2012 г., стp. 1.

(2) OВ L 93, 31.3.2006 г., стp.12. Заменен с Регламент (ЕС) № 1151/2012.

(3) Вж. бележка под линия 2.